SK Úradný vestník Európskej únie C 207/104

Stanovisko Európskeho výboru regiónov — Hodnotenie programu LIFE v polovici jeho trvania

(2017/C 207/18)

Spravodajca: Witold Stępień (PL/EĽS), maršálek Lodžského vojvodstva Referenčný dokument: List podpredsedu Európskej komisie z 26. septembra 2016

POLITICKÉ ODPORÚČANIA

EURÓPSKY VÝBOR REGIÓNOV

1. víta žiadosť Európskej komisie o vypracovanie výhľadového stanoviska na túto tému a usiluje sa týmto stanoviskom prispieť k strednodobému hodnoteniu programu LIFE na roky 2014 – 2020 podľa článku 27 ods. 2 nariadenia (EÚ) č. 1293/2013 (ďalej len „nariadenie o programe LIFE“), k vykonávaciemu aktu, ktorým sa prijíma druhý viacročný pracovný program programu LIFE na roky 2018 – 2020 (článok 24 ods. 4 nariadenia o programe LIFE) a vývoju nasledujúceho programu LIFE v rámci budúceho viacročného finančného rámca na obdobie rokov 2020 – 2027;

2. uznáva, že ochrana životného prostredia a zachovanie biodiverzity je naďalej jedným z hlavných cieľov Európskej únie. Program LIFE pre životné prostredie zveľaďuje prírodný kapitál Európy a s ním súvisiace ekosystémové služby a prispieva k vytváraniu tzv. zelených pracovných miest a podpore miestneho podnikania a inteligentného, inkluzívneho a udržateľného rastu, t. j. cieľov stratégie Európa 2020 a politických priorít VR. Vytvorenie nových nástrojov, ako je napríklad podprogram „Ochrana klímy“, sa vníma ako krok zásadného významu vzhľadom na nové európske klimatické výzvy a tiež ako priekopnícky čin, ktorý na miestnej a regionálnej úrovni pripraví pôdu pre agendu stratégie EÚ pre adaptáciu na zmenu klímy (1), ciele EÚ v oblasti klímy a energetiky na obdobie rokov 2020 až 2030 (2) a prispeje k uplatňovaniu Parížskej dohody (3);

3. konštatuje, že miestne a regionálne orgány patria medzi najväčších príjemcov programu LIFE a využívajú ho jednak priamo pri realizácii projektov programu LIFE, jednak prostredníctvom budovania regionálnych a miestnych partnerstiev. Príťažlivosť programu pre regionálne a miestne orgány vyplýva z veľkej rôznorodosti financovaných tematických priorít, z možností spolupráce so širokým spektrom aktérov a rôznorodosti modelov financovania;

4. opätovne potvrdzuje, že sa dôrazne zasadzuje za pokračovanie nástroja LIFE ako nezávislého programu priamo riadeného financovania, ktorý je plne zameraný na životné prostredie a má výrazný vplyv z hľadiska zvýšenia zamestnanosti a rastu, aj po roku 2020 a za výrazné zvýšenie jeho rozpočtu (4). Vzhľadom na nové výzvy v oblasti životného prostredia a klímy a potrebu inovácie sú nevyhnutné osobitné prístupy, ktoré pomôžu prekonať nerovnomernú integráciu environmentálnych a klimatických cieľov do praxe členských štátov a nerovnomernú implementáciu právnych predpisov;

1. časť. Zmeny z hľadiska oprávnenosti výdavkov

Prepojenie s prioritami EÚ

5. považuje tematické priority programu LIFE uvedené v prílohe III k nariadeniu o programe LIFE (5) za stále platné, a preto nevidí dôvod na ich strednodobú revíziu prostredníctvom delegovaného aktu, ako sa uvádza v článku 9 ods. 2 tohto nariadenia;

6. je naďalej veľmi znepokojený tým, že celkový rozpočet vyčlenený na prioritnú oblasť programu LIFE „Príroda a Biodiverzita“ na obdobie rokov 2014 – 2020 dosahuje približne 1,155 mld. EUR, pričom Európska komisia odhaduje, že pre celú sústavu Natura 2000 sú potrebné ročné investície vo výške 5,8 mld. EUR (6), aby sa zabezpečila náležitá ochrana prírody v EÚ, v súlade s požiadavkami článku 8 smernice o biotopoch. VR očakáva, že jedným z dôležitých výsledkov prebiehajúcej kontroly vhodnosti smerníc o biotopoch a o vtákoch bude zistenie, že na ich primeranú realizáciu nie je dosť finančných prostriedkov, ako to už zdôraznil VR (7). VR preto vyzýva Komisiu na prijatie delegovaného aktu v súlade s článkom 9 ods. 4 nariadenia o programe LIFE, s cieľom zvýšiť objem pridelených finančných prostriedkov na granty na opatrenia v rámci programu LIFE pre prioritnú oblasť „Príroda a Biodiverzita“ a zachovať podstatne vyšší rozpočet po roku 2020, aby sa výrazne zvýšil príspevok z programu LIFE na financovanie sústavy Natura 2000;

7. dôrazne odporúča zachovať a posilniť podprogram „Ochrana klímy“ v rámci 2. viacročného pracovného programu LIFE a po roku 2020 ako pomôcku na vydláždenie cesty pre miestnu a regionálnu činnosť v európskej a medzinárodnej politickej agende v oblasti klímy. To možno dosiahnuť výrazným zvýšením rozpočtu vyčleneného na opatrenia v oblasti klímy a adaptácie na jej zmenu a zohľadnením nadchádzajúcej revízie stratégie EÚ v oblasti adaptácie na zmenu klímy (8). Okrem toho by sa v rámci podprogramu pre ochranu klímy mali stanoviť tematické priority a projektové témy, ktoré by sa mali spojiť s dotáciami na tento program. Pokiaľ ide o prioritnú oblasť týkajúcu sa zmierňovania účinkov zmeny klímy, mali by najmä odrážať politické priority EÚ a poukazovať na príspevok hlavných odvetví hospodárstva, ako je energetika a doprava, k vývoju v oblasti emisií skleníkových plynov;

8. uznáva, že program LIFE zohráva dôležitú úlohu pri vývoji nových riešení v oblasti ochrany životného prostredia a klímy, pri podpore ekologickej inovácie a budovaní kapacít pre nové nástroje, ako sú napríklad zelená infraštruktúra (9) a riešenia inšpirované prírodou (10). VR nabáda Komisiu, aby tento prístup naďalej uplatňovala v súčasnom viacročnom programe, ako aj po roku 2020;

9. zdôrazňuje, že rozvoj obehového hospodárstva, ako je navrhnutý v akčnom pláne EK pre obehové hospodárstvo, ktorému VR vyjadruje podporu (11), si bude vyžadovať verejné a súkromné zdroje financovania s cieľom zvýšiť počet zlepšených technológií a procesov, rozvíjať infraštruktúru a zintenzívniť spoluprácu medzi aktérmi v rámci hodnotového reťazca. Výbor zastáva názor, že tematické priority pre oblasť odpadov a efektívne využívanie zdrojov sú vo všeobecnosti v súlade s touto koncepciou a požaduje, aby sa v 2. viacročnom pracovnom programe pokračovalo v tomto smere, pričom treba doplniť výslovný odkaz na obehové hospodárstvo a uprednostniť otázky, ktoré treba riešiť v nadchádzajúcej stratégii pre plasty v obehovom hospodárstve a na výstavbu a stavebný odpad v rámci budúceho programu LIFE;

10. víta úlohu programu LIFE pri riešení nerovnomerného a nedostatočného vykonávania a presadzovania právnych predpisov v oblasti životného prostredia v členských štátoch, čo je jednou z kľúčových priorít VR (12). Malo by sa pokračovať v tomto smerovaní a výrazne ho posilniť v budúcom programe prostredníctvom ďalšej realizácie integrovaných projektov programu LIFE a prioritnej oblasti „správa a informovanie v oblasti životného prostredia“;

11. v tejto súvislosti zdôrazňuje prínos programu LIFE k cieľom EÚ v oblasti lepšej právnej regulácie, k zabezpečeniu udržateľného rastu a tvorbe pracovných miest, ako aj k vykonávaniu politiky Únie v oblasti ochrany životného prostredia a klímy, stanovovaním a prispôsobovaním príslušných cieľov prostredníctvom zlepšených mechanizmov spätnej väzby a skúseností získaných v rámci financovaných projektov; zdôrazňuje však tiež, že hlavným cieľom programu LIFE musí zostať ochrana životného prostredia a biodiverzity ako taká, pretože ide o biologické dedičstvo Európy a ľudstva;

Rozpočet a oprávnenosť výdavkov

12. naďalej vyjadruje znepokojenie v súvislosti s obmedzeným rozpočtom programu LIFE, ktorý počas viacročného pracovného programu na roky 2014 – 2020 predstavuje len asi 0,3 % celkovej sumy viazaných rozpočtových prostriedkov uvedenej v nariadení (EÚ) č. 1311/2013. VR opakuje svoju požiadavku z roku 2012, aby sa podstatne zvýšil rozpočet programu, ktorý sa bude uplatňovať po roku 2020 (13);

13. zdôrazňuje, že dosiahnutie cieľov programu LIFE môže ohroziť miera spolufinancovania pod optimálnou hranicou (14), čo vedie príjemcov k selektívnemu postoju k žiadostiam o financovanie, najmä v prípade neziskových partnerov. VR vyzýva Komisiu, aby zvýšila miery spolufinancovania v nasledujúcom programe LIFE a lepšie zosúladila miery spolufinancovania v rámci programu LIFE s mierami v rámci iných priamo aj spoločne spravovaných programoch financovania EÚ a ich diferenciáciou pre menej rozvinuté regióny. Osobitné miery spolufinancovania pre granty na opatrenia v prioritnej oblasti „príroda a biodiverzita“ by mohli byť vymedzené pomocou koeficientu vychádzajúceho z rozlohy chránených oblastí a hospodárskeho blahobytu regiónu (úroveň NUTS 3), avšak bez toho, aby sa vytvorili nerovnaké podmienky, ktoré by znevýhodňovali rozvinutejšie regióny;

14. vyjadruje pochybnosti, pokiaľ ide o zásadu 102 % pre verejné inštitúcie, podľa ktorej suma vlastného príspevku do rozpočtu projektu musí byť aspoň o 2 % vyššia ako predpokladaný súčet platov verejných zamestnancov. Toto pravidlo často sťažuje alebo znemožňuje verejným inštitúciám (najmä vzdelávacím, resp. vedecko-výskumným strediskám a MVO) zapájať sa do projektov, pričom ich účasť má často zásadný význam pre dosiahnutie cieľov projektov LIFE;

15. žiada prehodnotiť obmedzenie financovania infraštruktúry v rámci programu LIFE, najmä pokiaľ ide o financovanie veľkých infraštruktúrnych projektov. Vyzýva Komisiu, aby vo svojom hodnotení zohľadnila potenciálne riziko, že projekty v rámci programu LIFE budú čoraz viac zamerané na budovanie kapacít než na reálny vplyv v oblasti životného prostredia či klímy;

16. vyzýva na väčšie využívanie paušálnych sadzieb a jednorazových platieb s cieľom znížiť vykazovanie DPH bez ohrozenia oprávnenosti nákladov na ňu (15), ako sa stanovuje v odôvodnení 38 súčasného nariadenia o programe LIFE. VR opakovanie zdôrazňuje, že vylúčenie DPH ako oprávneného výdavku by odradilo mnohých potenciálnych žiadateľov od vypracovania návrhu. DPH by stále mala byť prípustná ako oprávnené náklady, ak príjemcovia môžu dokázať, že im nemôže byť vrátená (16).

17. zdôrazňuje, že je potrebné, aby kúpa pozemku bola aj v budúcnosti oprávnená na financovanie v rámci programu LIFE (článok 20 ods. 3 nariadenia o programe LIFE), pričom sa musí zachovať aj podmienka, že tieto plochy musia byť dlhodobo určené na ochranu prírody. Kúpa pozemku je často nevyhnutným predpokladom zachovania lokalít sústavy Natura 2000 a zaistenia dlhodobej ochrany prírody;

Zjednodušenie riadenia

18. zdôrazňuje, že administratívna záťaž súvisiaca s prípravou a predkladaním projektov často bráni regiónom požiadať o príspevok z programu LIFE. Platí to najmä v prípade veľkých (napr. integrovaných) projektov, keď si vyplnenie a predloženie úspešnej žiadosti vyžaduje značný čas, energiu a ľudské zdroje, najmä v prípade menej skúsených partnerov. Preto, ako už VR navrhol vo svojom skoršom stanovisku (17), je potrebné zjednodušenie postupov predkladania žiadostí a administratívnych postupov, ako aj skrátenie čakacej lehoty na rozhodnutie o financovaní projektu;

19. vyzýva Európsku komisiu, aby zvážila možnosť predkladať návrhy na tradičné projekty v rámci programu LIFE v dvoch fázach, ako to bolo doteraz v prípade integrovaných projektov. V prvej fáze by sa predložil len stručný všeobecný prehľad navrhovaného projektu (poznámky o koncepcii) a ak bude vyhodnotený kladne, príjemca predloží úplný návrh. Okrem toho nabáda Komisiu, aby preskúmala, ako možno zjednodušiť postupy pre konečné schválenie finančných a technických prvkov projektu a rozvrhnúť ich na celú dĺžku jeho trvania. Tak sa zabezpečí hospodárskym subjektom väčšia flexibilita a zníži riziko, že zameranie na finančné a administratívne aspekty pôjde na úkor technického obsahu projektu;

20. víta dôraz, ktorý sa v článku 3 nariadenia o programe LIFE a 1. viacročného pracovného programu na roky 2014 – 2017 kladie na meranie úspechu programu LIFE na základe nových kvalitatívnych a kvantitatívnych environmentálnych, sociálnych a hospodárskych ukazovateľov. Vyzýva však na ich ďalšie zjednodušenie, pretože niektoré ukazovatele nemožno spoľahlivo posudzovať v časovom rámci projektov. Mali by tiež byť pružnejšie a prispôsobené miestnym alebo regionálnym špecifikám, a čas potrebný na vykazovanie by sa mal skrátiť na minimum;

2. časť. Komplementárnosť systémov financovania a vykonávania programov financovaných EÚ

Komplementárnosť s inými fondmi EÚ

21. uznáva, že komplementárnosť a súdržnosť programu LIFE s ostatnými fondmi EÚ, ako sú fondy politiky súdržnosti (ESF, EFRR, KF), Európsky poľnohospodársky fond pre rozvoj vidieka (EPFRV), resp. Európsky námorný a rybársky fond (ENRF), boli v rámci súčasného viacročného pracovného programu posilnené. Naliehavo vyzýva na vytváranie synergií a nadviazanie štruktúrovanej spolupráce s ostatnými fondmi EÚ v záujme ďalšieho rozvoja programu LIFE na obdobie po roku 2020 (18);

22. uznáva, že program LIFE je síce pomerne malý, ale flexibilný program, ktorý podporuje ambiciózne ciele v oblasti životného prostredia a klímy, ktoré iné programy EÚ nepodporujú priamo alebo ich realizujú v iných oblastiach. Podporovaním konkrétnych projektov na regionálnej úrovni je tento program vynikajúcim katalyzátorom pre iné projekty a mobilizovanie verejných i súkromných prostriedkov (19). VR vyzýva Komisiu, aby rozvíjala model širokej koordinácie programu LIFE s ostatnými programami EÚ priamo alebo nepriamo súvisiacimi s ochranou životného prostredia a klímy;

Implementácia na vnútroštátnej úrovni

23. je znepokojený tým, že členské štáty a regióny EÚ implementujú program v rozličnom rozsahu. Je potrebný silný akčný plán, ktorý pomôže lepšie zviditeľniť program LIFE v menej úspešných krajinách a zvýšiť záujem o účasť na ňom (20), a to tak na 2. viacročnom pracovnom programe, ako aj na budúcom programe LIFE, a ktorý by sa mohol zaviesť pri každoročnej revízii efektívnosti využívania fondov v každom členskom štáte;

24. v nadväznosti na uvedené navrhuje, aby sa prehodnotilo postupné zrušenie prideľovania vnútroštátnych prostriedkov na tradičné projekty v rámci programu LIFE. Zrušenie prideľovania vnútroštátnych prostriedkov môže mať za následok ďalšie prehĺbenie zemepisných rozdielov v čerpaní prostriedkov z programu LIFE a obmedzenie možností pre krajiny, ktoré majú menej skúseností, avšak naďalej čelia environmentálnym a klimatickým výzvam. VR navrhuje zvážiť systém prideľovania prostriedkov na jeden rok namiesto štvorročného obdobia, aby sa zvýšila flexibilita, pokiaľ ide o dostupné rozpočtové zdroje a geografické rozloženie využívania fondov, zdôrazňuje však, že projekty, na ktoré sa vyčleňujú finančné prostriedky, musia spĺňať podmienky týkajúce sa inovatívnosti a reprodukovateľnosti, aby boli prínosom pre Európu. Ako alternatíva sa navrhuje zachovať časť rozpočtu a prideliť ju každej jednotlivej krajine a zostávajúcu časť sprístupniť členským štátom na plne konkurenčnom základe;

25. uznáva, že niektoré národné kontaktné miesta vyvinuli mimoriadne úsilie, aby prilákali nových žiadateľov. Vyzýva členské štáty, ktoré využívajú program v menšej miere, aby zapájali svoje národné kontaktné miesta do aktívnej propagácie programu medzi miestnymi a regionálnymi orgánmi;

26. vyzýva Európsku komisiu, aby naďalej zabezpečovala podporu odbornej prípravy v členských štátoch, ktoré majú menej skúseností s využívaním fondov a nižšiu mieru ich čerpania. Cieľom by malo byť zvýšiť schopnosti vnútroštátnych a regionálnych kontaktných miest a aktívne podporiť žiadateľov, čo by sa malo prejaviť väčším počtom žiadostí vysokej kvality, a to najmä v krajinách, ktoré čelia veľkým environmentálnym a klimatickým výzvam a ktoré majú menšie skúsenosti s uchádzaním sa o financovanie z programu LIFE;

3. časť. Dosahovanie sociálneho konsenzu a posilňovanie regionálnych a medziregionálnych partnerstiev

Vzťahy medzi zainteresovanými stranami a sociálne otázky

27. konštatuje, že program LIFE ponúka mnoho nástrojov a mechanizmov na kopírovanie a prenos riešení a je vynikajúcim nástrojom, ktorý miestnym a regionálnym orgánom ukazuje výhody investovania do oblastí životného prostredia a klímy. Stabilita vzťahov medzi zúčastnenými stranami závisí od ich skúseností, kontaktov na miestnej úrovni i medzi regiónmi, ochoty spolupracovať i informovanosti, ktorej zvyšovanie je dlhodobým procesom. VR vyzýva na ďalšie investície do budovania týchto kapacít (21) prostredníctvom financovania projektov budovania kapacít, a to aj po roku 2020;

28. nazdáva sa, že ochrana životného prostredia a prírody a boj proti zmene klímy sa musia vždy usilovať nájsť rovnováhu medzi rôznymi cieľmi a zaistiť bezpečnosť ľudí, života a majetku. Je potrebné vyvinúť úsilie a podporovať projekty, ktoré by umožnili dosiahnuť v tejto oblasti prijateľný kompromis medzi všetkými zainteresovanými stranami, k čomu môžu prispieť projekty programu LIFE. VR vyzýva Európsku komisiu, aby pri posudzovaní žiadostí zohľadnila potenciál daného projektu prispieť k vypracovanie nových pravidiel, ktoré by zosúladili ochranu ľudských životov ohrozovaných istými živočíšnymi druhmi s ochranou ohrozených druhov. V tejto súvislosti preto navrhuje, aby jedným z predpokladov pozitívneho posúdenia projektov bola otvorená verejná diskusia všetkých zainteresovaných strán z daného územia, ako aj preskúmanie ich návrhov;

Ekologická inovácia a uplatnenie na trhu

29. uznáva význam programu LIFE pre rozvoj inovácií v EÚ a žiada, aby sa zvážilo, ako by sa komercializácia prototypov a riešení vyvinutých v rámci projektov programu LIFE dala posilniť prostredníctvom vhodného finančného modelu. Vytvorenie zrýchleného postupu po ukončení projektov LIFE by malo zlepšiť efektivitu uvádzania inovácií vyvinutých v rámci projektov programu LIFE na trh, čo zvýši konkurencieschopnosť EÚ na svetových trhoch a umožní vytvárať nové „zelené“ pracovné miesta;

30. upozorňuje na zásadný význam účasti vedecko-výskumných subjektov a súkromného sektora na rozvoji a komerčnom využívaní ekologických inovácií. Vyzýva Komisiu, aby pokračovala v podpore mechanizmov na uľahčenie takejto spolupráce. Okrem iného žiada prehodnotiť ustanovenie, ktoré umožňuje uvádzať na trh prototypy vyvinuté v rámci projektov programu LIFE až po ukončení ich realizácie. Toto ustanovenie znižuje záujem podnikateľov a vedecko-výskumných ústavov zúčastniť sa na inovatívnych projektoch;

31. domnieva sa, že ak sa má zvýšiť vplyv programu LIFE na transformáciu ekonomiky EÚ na obehový systém výroby a spotreby s nulovými emisiami CO2, kľúčovou výzvou 2. viacročného pracovného programu a budúceho programu LIFE je kvalitatívny prechod z úrovne ekologických inovácií, demonštračných a pilotných projektov na priemyselnú úroveň. Je potrebné preskúmať nové spôsoby, ako podporiť rozsiahle šírenie a trhové uplatnenie výsledkov ekologických inovačných projektov programu LIFE. VR vyzýva Európsku komisiu, aby pre budúci program LIFE posúdila možnosť poskytnúť dodatočnú podporu úspešným projektom, napr. na podporu ďalšieho rozvoja najlepších ekologických inovácií prostredníctvom iných finančných nástrojov;

Dlhodobá udržateľnosť, opakovateľnosť a prenosnosť výsledkov projektu

32. uznáva, že projekty programu LIFE majú vo veľkej miere dlhodobé pozitívne účinky a opakovateľné, prenosné výsledky (22), ešte stále však ostáva priestor na zlepšenie. Neustálu pozornosť v rámci 2. viacročného pracovného programu a v období po roku 2020 treba venovať zabezpečeniu udržateľnosti, opakovateľnosti a prenosnosti výsledkov projektov, čo je základom pre dosiahnutie cieľov programu LIFE, efektívne využívanie zdrojov, rozvoj ekologických inovácií a podporu udržateľného a zodpovedného rastu. VR vyzýva Komisiu, aby stanovila jasné kritériá výberu na posúdenie potenciálu udržateľnosti, opakovateľnosti a prenosnosti pri žiadosti o povolenie projektu a ukazovatele na hodnotenie jeho efektívnosti z tohto hľadiska počas implementácie a po jej ukončení;

33. pripisuje osobitnú dôležitosť podpore projektov, ktorých cieľom je vykonať štatistickú analýzu populácií druhov, ktoré patria do kategórie chránených, ako aj veľkosti ich biotopov, a projekty, ktorých cieľom je preskúmať, do akej miery sú ohrozené prírodné biotopy, ktoré sú klasifikované ako chránené, dôvody ich ohrozenia a rizikové faktory;

34. vyjadruje znepokojenie nad tým, že voľne žijúce živočíchy sú čoraz častejšie vytláčané zo svojho prirodzeného prostredia, a preto odporúča, aby sa vypracovali a integrovaným spôsobom realizovali inovatívne opatrenia v oblasti krízového manažmentu, ktorých cieľom bude zachovať prirodzené prostredie zvierat;

35. navrhuje, aby Európska komisia pre program LIFE vypracovala plán na zabezpečenie udržateľnosti, opakovateľnosti a prenosnosti s cieľom ďalej zlepšiť výsledky programu LIFE v tomto smere. To by mohlo zahŕňať okrem iného (23): ďalší rozvoj „inovačnej platformy“ – založenej na on-line databáze projektov v rámci programu LIFE na pomoc pri vyhľadávaní opakovateľných ekologických nápadov; účinné, cielené šírenie informácií o inovácii; vytváranie tematických platforiem, sietí a zoskupení projektov okolo prioritných oblastí; lepšie využívanie komunikačných nástrojov dostupných na webovej stránke programu LIFE, ďalší rozvoj výberu a šírenia výsledkov „najlepších z najlepších“ projektov programu LIFE (24);

36. s cieľom ďalej zlepšiť dlhodobú udržateľnosť projektov programu LIFE chce zachovať povinnosť predložiť plán na obdobie po ukončení projektu v rámci programu LIFE pre projekty, kde by sa preukázalo pokračovanie vo financovaní na udržanie výsledkov projektov, pričom by sa určil zodpovedný orgán s kontinuitou personálu, formálnou podporou orgánov, komunikáciou s miestnymi aktérmi;

Druhy opatrení a nové finančné nástroje

37. zastáva názor, že druhy financovania programu LIFE stanovené v článku 17 nariadenia o programe LIFE sú opodstatnené a podporujú rozmanité možnosti financovania pre regióny, uvítal by však revíziu výsledkov za roky 2014 – 2017 s cieľom dosiahnuť v nasledujúcom programe LIFE ešte lepšie výsledky;

38. uznáva dôležitú funkciu integrovaných projektov ako katalyzátora pre verejné orgány pri odstraňovaní medzier vo vykonávaní politiky EÚ v oblasti životného prostredia. Domnievajúc sa, že zatiaľ neexistuje dostatok skúsenosti s týmto druhom financovania, navrhuje zachovať rozpočet 2. viacročného pracovného programu na úrovni uvedenej v článku 17 ods. 5 nariadenia o programe LIFE. VR navrhuje posúdiť výsledky integrovaných projektov na konci roka 2020, a domnieva sa, že môžu byť ešte dôležitejším nástrojom budúceho programu LIFE. To platí predovšetkým pre podporu rámcov pre prioritné činnosti prostredníctvom integrovaných projektov na vytváranie plánov riadenia sústavy Natura 2000;

39. žiada, aby sa v budúcom programe LIFE zachovali „projekty technickej pomoci“ na pomoc príjemcom, ktorí ešte nerealizovali integrovaný projekt, vzhľadom na zložitosť, čas a zdroje potrebné na prípravu žiadosti (25);

40. víta dva nové finančné nástroje: nástroj Súkromné financovanie energetickej efektívnosti (PF4EE) a nástroj na financovanie prírodného kapitálu (NCFF), ktoré ponúkajú novú príležitosť zapojiť súkromných investorov do financovania energetickej účinnosti a projektov súvisiacich s ochranou prírodného kapitálu a pomáhajú spustiť všeobecný posun k ekologickému financovaniu. Uznáva, že oba nástroje ešte nedosiahli svoj úplný potenciál, najmä z dôvodu novosti projektu a určitej administratívnej zložitosti v prvých mesiacoch vykonávania. VR vyzýva Komisiu, aby ďalej sledovala tieto programy a vypracovala metodiku na posúdenie ich účinnosti. Zároveň žiada Komisiu, aby zvážila možnosť rozšíriť existujúce nástroje alebo zaviesť nový finančný nástroj s primeraným financovaním s cieľom prilákať investorov, aby sa zapojili aj do prioritnej oblasti „životné prostredie a efektívne využívanie zdrojov“. Podporuje požiadavku Európskeho parlamentu, že nástroj na súkromné financovanie energetickej efektívnosti (PF4EE) musí „zabezpečiť, aby projekty z hľadiska biodiverzity priniesli primerané, pozitívne a vedecky dokázateľné výsledky“;

41. uznáva dôležitú úlohu nástroja PF4EE, ktorý podporuje vykonávanie vnútroštátnych priorít v oblasti energetickej účinnosti prostredníctvom poskytovania finančných prostriedkov, ako aj technickou pomocou a poskytovaním know-how príjemcom. EHSV navrhuje, aby sa v záujme lepšieho využitia potenciálu nástroja PF4EE zvážila možnosť zaobchádzať s týmto mechanizmom ako s doplnkovým financovaním projektov programu LIFE v oblasti energetickej účinnosti. EK by mala uviesť možnosť takéhoto doplnkového financovania v každoročných usmerneniach pre žiadateľov. Tento model by mal pokračovať do konca 2. viacročného pracovného programu a v prípade pozitívneho hodnotenia tohto nástroja aj po roku 2020;

42. oceňuje, že NCFF sa chopil náročnej a novátorskej výzvy financovať projekty súvisiace s ekosystémovými službami, ako aj s poskytovaním stimulov súkromnému sektoru na investovanie do tejto oblasti. Zastáva názor, že investovanie do ekosystémových služieb predstavuje budúcnosť Európy, a víta skutočnosť, že sa LIFE ujal tejto úlohy. Odporúča uskutočniť analýzu i hodnotenie fungovania mechanizmu NCFF na základe už dosiahnutých i očakávaných výsledkov s cieľom zabezpečiť jeho dobré využívanie až do konca 2. viacročného pracovného programu a v prípade kladného hodnotenia aj po roku 2020;

43. oceňuje inovačnú úlohu programu LIFE a zastáva názor, že opatrenia v oblasti životného prostredia a klímy si nie vždy vyžadujú vývoj novátorských riešení, ale často závisia od pokračovania opatrení, ktoré sa už prijali, alebo od uplatňovania inovácií vyvinutých v rámci iných projektov. VR vyzýva Európsku komisiu, aby zvážila financovanie dvojakých projektov: inovatívnych a tých, ktoré zohľadňujú aktuálne potreby životného prostredia a klímy. Poskytnutie podpory by nebolo podmienené vývojom novátorského riešenia, ale pokračovaním činností s využitím inovácií a osvedčených postupov z iných projektov LIFE.

V Bruseli 9. februára 2017 Predseda Európskeho výboru regiónov Markku MARKKULA

(1) COM(2013) 216 final.

(2) COM(2014) 015 final.

(3) Pozri tiež COR-2016-01412-00-01-AC-TRA.

(4) CDR86-2012_FIN_AC.

(5) Nariadenie Európskeho parlamentu a Rady (EÚ) č. 1293/2013 z 11. decembra 2013.

(6) http://ec.europa.eu/environment/nature/natura2000/financing/docs/financing_natura2000.pdf. Treba poznamenať, že Chorvátsko nie je zahrnuté.

(7) COR-2015-02624-00-01-AC-TRA, CDR86-2012_FIN_AC.

(8) Pozri tiež pripravované stanovisko VR ENVE-VI/015.

(9) COM(2013) 249 final.

(10) Towards an EU Research and Innovation policy agenda for Nature-Based Solutions & Re-Naturing Cities, EK 2015

(11) COR-2016-01415-00-01-AC-TRA, COM(2015) 614 final.

(12) COR-2015-05660-00-00-AC-TRA.

(13) COM(2015) 614 final, s podporou stanoviska VR COR-2016-01415-00-01-AC-TRA.

(14) Tradičné projekty v prioritnej oblasti „príroda a biodiverzita“: 60 % miera spolufinancovania, ale až 75 % v prípade projektov zameraných na prioritné biotopy alebo druhy. Integrované projekty, prípravné projekty a projekty technickej pomoci: 60 % miera spolufinancovania. Projekty budovania kapacít: 100 % miera spolufinancovania. Všetky ostatné projekty, t. j. tradičné projekty v rámci podprogramu „Ochrana klímy“ a tradičné projekty v rámci prioritných oblastí „životné prostredie a efektívne využívanie zdrojov“ a „správa a informovanie v oblasti životného prostredia“ a informačné projekty v rámci podprogramu „Životné prostredie“: 60 % miera spolufinancovania počas prvého viacročného pracovného programu (2014 – 2017), 55 % miera spolufinancovania počas druhého viacročného pracovného programu (2018 – 2020).

(15) CDR86-2012_FIN_AC, CDR6-2011_FIN_AC.

(16) CDR86-2012_FIN_AC.

(17) CDR112-2010_FIN_AC

(18) COM(2013) 840 final

(19) CDR86-2012_FIN_AC, CDR6-2011_FIN_AC.

(20) Pozri tiež GHK et al. (2011), Combined Impact Assessment and Ex Ante Evaluation of the Review of the LIFE+ Regulation

(21) CDR86-2012_FIN_AC.

(22) Európska komisia, GR pre životné prostredie (2014): LIFE Focus „Long-term impact and sustainability of LIFE Nature“; Európsky parlament, GR IPOL (2016).

(23) Európsky dvor audítorov (2014), Osobitná správa č. 15/2013 (SR 15/2013), Európska komisia, GR pre životné prostredie (2014): LIFE Focus „Long-term impact and sustainability of LIFE Nature“; Európsky parlament, GR IPOL (2016),výbor Európskeho parlamentu pre kontrolu rozpočtu, pracovný dokument k osobitnej správe Európskeho dvora audítorov (PE535.987), záverečné hodnotenie programu LIFE+.

(24) Program LIFE, GR pre životné prostredie, komunikačné nástroje dostupné na stránke http://ec.europa.eu/environment/life/toolkit/comtools/index.htm.

(25) CDR86-2012_FIN_AC.